
Мотиви за предлаганите промени в Устройствения правилник на Министерството на транспорта и съобщенията

Предложеният проект предвижда: 
а) увеличаване на броя на заместник-министрите от трима на четирима. Последното се обосновава от широкия кръг обществения отношения, които покриват секторите на транспорта и съобщенията и необходимостта от намирането на устойчиви управленски решения;
б) прецизиране на функциите на Инспектората на Министерството на транспорта и съобщенията, дирекция „Канцелария“ и дирекция „Човешки ресурси“ в съответствие с настъпилите промени в нормативната уредба и отразяване на препоръки от одитен доклад на Сметна палата за определяне на ред и организация за работа с предложения и сигнали при спазване на изискванията на Административнопроцесуалния кодекс относно работата с предложения и сигнали. 
С проекта на Постановление, с което се изменя Устройствения правилник на Министерството на транспорта и съобщенията, не се въвеждат норми на европейското право, поради което не е изготвена справка за съответствието му с него. 
С проекта на акт не се предвиждат допълнителни разходи, трансфери или други плащания, които да бъдат одобрени по бюджета на Министерството на транспорта и съобщенията. 
[bookmark: _GoBack]В съответствие с чл. 26, ал. 3 и 4 от Закона за нормативните актове, проектът на акт, мотивите за предлаганите промени, частичната предварителна оценка на въздействието и становището на дирекция „Модернизация на администрацията“ в Администрацията на Министерския съвет се публикуват за провеждането на обществени консултации на интернет страницата на Министерството на транспорта и съобщенията и на Портала за обществени консултации на Министерския съвет за срок от 30 дни. 


